Tomas ir Džeris

Tomas ir Džeris () – trumpametražinių animacinių filmų serijos, sukurtos animatorių iš JAV Viljamo Hanos (William Hanna) ir Džozefo Barberos (Joseph Barbera). Pagrindinis animacinio filmo serijų siužetas pasakoja apie dviejų personažų – katino Tomo ir peliuko Džerio tarpusavio kovas, kuriose visada būna linksmi ir juokingi nutikimai, dažniausiai pasibaigiantys Džerio ir kartais jo draugų pergale.

Pirmoji animacinio filmo serija „Puss Gets the Boot“ buvo parodyta 1940 m. vasario 10 dieną. Po sėkmingo šios serijos pasirodymo buvo sukurti scenarijai dar 113 serijų. Iš pradžių šitos serijos buvo rodomos kino teatruose prieš prasidedant vaidybiniams filmams iki pat 1958 metų. Po to, kai buvo uždarytas kino studijos Metro-Goldwyn-Mayer animacijos skyrius, animacinis filmas buvo toliau kuriamas nuo 1960 metų studijose Rembrandt Films ir MGM Animation/Visual Arts, vadovaujant kartu Džinui Deičui (Gene Deitch) ir Čakui Džounsui (Chuck Jones).

1992 metais pasirodė pilnametražinis animacinis filmas „Tomas ir Džeris“, kuriame pagrindiniai veikėjai, tiek katinas Tomas, tiek peliukas Džeris buvo įgarsinti ir viso filmo metu kalbėjo, nors trumpametražiniame animaciniame filme jie beveik nekalbėjo. Šiuo metu šio animacinio filmo teisės priklauso kino kompanijai Warner Bros.

Siužetas 

Didžioji dalis siužeto yra tarpusavio kovos tarp Tomo ir Džerio, kurios vyksta mažame miestelyje, name, kurio savininkė yra pagyvenusi moteriškė, kurios veidas nėra rodomas, tik visada rodomos jos kojos su šlepetėmis, nors vienoje serijoje „Saturday Evening Puss“ savininkės veido bruožai parodomi per sekundę (ne visose serijose savininkė yra rodoma). Tačiau kai kurie siužetai gali vykti ir negyvenamoje saloje, teniso kortuose, pliaže, namo kieme ir sode, kruiziniame laive, koncertų salėje, apsilankyti Italijoje. Taip pat dalis serijų nukelia į viduramžių Angliją, Prancūziją, taip pat į kompozitoriaus Mocarto laikus. Visose serijose katinas Tomas stengiasi visais būdais pagauti peliuką Džerį, tačiau jam, kad ir kaip besistengtų, vis tiek nesiseka pačiupti peliuką Džerį, nors kartais peliukas Džeris jau būna katino Tomo rankose ar net nasruose. Kartais kai kuriose serijose abu pagrindiniai personažai gali ir padėti vienas kitam sunkiose situacijose, kai reikia vienam arba abiem kovoti prieš bendrą priešą- katiną Žaibą, buldogą Kilerį, arba net prieš tris iš pažiūros mielus kačiukus.

Kiekvienas iš personažų turi ir savo pagalbininkų ir priešų. Su katinu Tomu dažnai išdaigas krečia tiek katinas Žaibas, tiek katinas Bučas, tiek ir šuo Spaikas. Peliukui Džeriui pagelbėja jo giminaitis mažas peliukas Niblas, ančiukas Krekeris, kanarėlė, šuo, kuris buvo paleistas iš šungaudžių automobilio, vienoje serijose peliukas Džeris turi brolį galiūną, nuo kurio visi katinai išsilaksto į visas puses.

Visas šis animacinis serialas yra žymus ir smurtu, dažnai seriale pasirodo sprogimai, net įvairūs apkarpymai (dažniausiai Tomo uodega), net pjaustymai, net mirtis, bet dažniausiai visos serijos vyksta be kraujo praliejimo. Animacinio filmo serijose didžiąją dalį muzikinės interpretacijos vyksta džazo fone, su kuriuo pateikiamos įvairiausios emocijos, garsai, triukšmas.

Istorija 

Baigiantis XX a. ketvirtajam dešimtmečiui, kino kompanijos „Metro-Goldwyn-Mayer“ animacijos skyrius pergyveno nemažą nuopolį dėl prastų animacinių filmukų. Tuomet baigiantis XX a. ketvirtajam dešimtmečiui kino kompanijos animacijos skyriaus vadovas Rudolfas Aizingas (Rudolf Ising) patikėjo dviem animatoriams Viljamui Hanai ir Džozefui Barberai sukurti naujus personažus galinčius konkuruoti su personažais Triušiu Baniu ir peliuku Mikiu. Šie animatoriai jau turėjo nemažai patirties animacijos pasaulyje. Todėl 1940 metais pasirodė pirmas animacinio filmukas apie du personažus, kurie yra visais laikais priešininkai ir tarpusavyje visad nesugyvena- katinas ir peliukas. Pirmoje serijoje „Puss Gets the Boot“ katinas Tomas (tuo metu vadintas Džasperu) kovojo ir gaudė įvairiais būdais peliuką Džerį (vadintas iš pradžių Džinksu). Ši serija buvo nominuota Oskaro apdovanojimams, tačiau apdovanojimo negavo. Tačiau ši pirma serija sulaukė didelio žiūrovų dėmesio ir prodiuseris Fredas Kvumbis pasiūlė animatoriams toliau kurti filmukus apie šiuos du personažus. Hanos – Barberos duetas per 17 metų sukūrė 116 serijų. Šis animacinis serialas per tą laiką pelnė 7 Oskaro apdovanojimus kategorijoje „Geriausias trumpametražinis animacinis filmas“.

1957 metais „Metro-Goldwyn-Mayer“ animacijos skyrius dėl kai kurių išlaidų buvo uždarytas. 1961 metais Metro-Goldwyn-Mayer teisę kurti Tomo ir Džerio filmukus suteikė Čekoslovakijos animacinių filmukų studijai „Rembrandt Films“, kurie sukūrė 13 naujų serijų.

Nuo 1963 metų Tomo ir Džerio 34 serijas sukūrė Čako Džonso kompanija Sib Tower 12 Productions (vėliau pavadinta Visual Arts). Šie animacinio filmo serijos buvo kurtos iki 1967 metų. Šios serijos skyrėsi nuo pirmiau leistų serijų tiek humoru, kurio nebuvo tiek daug, tiek ir pačiais personažais, kurie atrodė kiek kitaip – katinui Tomui pakeitė antakius, kurie buvo pastorinti, kailis įgavo daugiau pilkos spalvos atspalvį, ausys įgavo labiau aštrius kampus, o uodega buvo ilgesnė, o peliukui Džeriui pakeitė akių ir ausų atstumus ir dydžius, kailio spalva įgavo daugiau į šokoladinę spalvą.

Nuo 1960 metų animacinis filmas buvo jau pradėtas transliuoti per televiziją. Tačiau Hanos ir Barberos kurtos serijos dėl politinės korektūros buvo pakeistos to paties Čako Džonso, kurio komanda iškirpo kai kurias dalis. Viena iš svarbiausių pokyčių buvo pakeista katino Tomo šeimininkė- afroamerikietė pagyvenusi moteriškė kai kuriose serijose jau buvo pakeista į jauną airę. Tačiau vėliau šio sprendimo atsisakė ir paliko toliau katino Tomo šeimininke būti pagyvenusią moteriškę.

1975 metais serialas atgal buvo kuriamas animatorių Viljamo Hanos ir Džozefo Barberos. Per TV stotį ABC buvo rodytos dar 16 serijų animacinio serialo „Katino Tomo ir Peliuko Džerio nuotykiai“, kuriame smurto jau buvo mažiau, kol galų gale kai kuriose serijose Tomas ir Džeris tapo gerai bičiuliais.

Nuo 1980 iki 1982 metų buvo per TV stotį CBS rodytos „Tomo ir Džerio komedijos šou“ serijos, kuriose buvo stengiamasi atgaivinti 1940–1958 metų animacinio filmo dvasią ir siužetą.

1990 metais buvo išleistas animacinis serialas „Tomas ir Džeris: atžalos“, kur pasakojama katino Tomo ir peliuko Džerio vaikystės metai. Iš viso buvo sukurti 4 sezonai.

Pilnametražiniai filmai 

1992 metais pasirodė pirmas pilnametražinis animacinis filmas „Tomas ir Džeris“ kurį sukūrė kino kompanijos „Turner Pictures“ ir „Film Roman“. Šiame filme rodoma, kaip Tomas ir Džeris ruošiasi su savo namo šeimininkais persikelti gyventi į kitus namus, tačiau jie nespėja į automobilį, kuris su visais daiktais išvažiavo į naują vietą. Taip jie išsiruošia keliauti į savo naujus namus ir juos susirasti. Jiems padeda sutikta našlaitė Robyn, kuri taip pat grįžusi ieškoti savo tėvo, kuris pasirodo nežuvo. Taip visi trys herojai ir keliauja ieškoti Robyn tėvo. Pats filmas sulaukė daug neigiamos kritikos tiek dėl paties siužeto, tiek ir dialogo. Kino teatruose šis filmas surinko viso labo tik apie 3,5 mln JAV dolerių
2005 metais pasirodo du iš karto animaciniai filmai „Skrydis į Marsą“ ir „Greiti ir gauruoti“. Dar po metų buvo pasirodęs animacinis filmas „Tom and Jerry: Shiver Me Whiskers“, pasakojantis apie abu personažus, tapusius piratais, ieškančiais lobio negyvenamoje saloje.

Kritika 

Kaip ir dauguma animacinių filmų, kurtų po antrojo pasaulinio karo, šiais laikais sulaukia kritikos dėl rasinės diskriminacijos. Didžioji dalis filmukuose apie Tomą ir Džerį vykstantys sprogimai visada nudažo Tomą arba Džerį juoda spalva, pasidaro didelės lūpos. Taip pat ginčo objektu dažnai yra katino Tomo šeimininkės afroamerikietės pagyvenusios moteriškės pasirodymas su tam tikrais stereotipais, kaip kalbėjimo akcentas ir baimė graužikams. Taip pat didelį dėmesį žiūrovai pateikia ir filmukuose rodomą rūkymą, kuris, pagal kai kurių žiūrovų nuomones, gali turėti neigiamos įtakos vaikams.

Įdomus faktas 

Kito kultinio animacinio serialo „Simpsonai“ herojai Niežtukas ir Krapštukas – filmukas filmuke – yra Tomo ir Džerio parodija.

Filmas

Išnašos 

Animaciniai serialai